Solidaarisuuden vapaaehtoiset 'globbasivat' kansanedustajia - Solidaarisuus
Etusivu » Ajankohtaiset » Blogi » Solidaarisuuden vapaaehtoiset ’globbasivat’ kansanedustajia
Solidaarisuuden vapaaehtoiset ’globbasivat’ kansanedustajia
Solidaarisuus oli viime perjantaina mukana Kepan järjestämässä Painavaa asiaa -tapahtumassa Eduskuntatalon edessä.
Koleasta ilmasta huolimatta paikalle saapui runsas joukko globaaleista teemoista lobbaavia kansalaisia eli globbareita sekä koululaisryhmiä ja satunnaisia ohikulkijoita.
Kansanedustajista hieman alle puolet pistäytyi paikalla kuulemassa, mitä globbareilla oli sanottavanaan kehitysyhteistyöstä ja siihen liittyvistä teemoista.
Kansanedustajilla oli myös mahdollisuus allekirjoittaa lupauskortti, ja näin luvata toimia johdonmukaisemman politiikan edistämiseksi ja globaalin köyhyyden poistamiseksi. Eri vaalipiirien teltoissa oli kuultavissa ilahduttavan paljon rakentavaa keskustelua, vaikka kaikista lupauksista eivät globbarit ja kansanedustajat päässeetkään yhteisymmärrykseen.
Solidaarisuus näkyi ja kuului tapahtumassa. Kansanedustajille jaettavaan tietopakettiin oli koottu järjestöjen teemoja ja tavoitteita, ja Solidaarisuuden tavoitteessa korostettiin sukupuolten välisen tasa-arvon tärkeyttä.
Lisäksi Helsingin vaalipiirin teltassa pyöri Solidaarisuuden video ugandalaisen kumppanijärjestömme COFCAWEn kanssa toteutetusta seksuaaliterveyshankkeesta. Tämän sekä muita videoitamme voi katsoa Solidaarisuuden Youtube-tililtä.
Mukana olivat myös Solidaarisuuden vapaaehtoiset Kauko Keskisärkkä Oulusta ja Linda Venetkoski Rovaniemeltä. Pitkää matkaa pohjoisesta ei taitettu turhaan, sillä he pääsivät jututtamaan useampaakin kansanedustajaa kehitysyhteistyöhön liittyvistä teemoista.
’’Vastaanotto oli vaihtelevaa, mutta suurimmaksi osaksi myönteistä’’, Kauko kertoi.
Suuret kiitokset vapaaehtoisille ja kaikille tapahtumassa mukana olleille!
Lue Vapaaehtoistyöntekijäksi-verkkosivultamme lisää vapaaehtoistyöstä Solidaarisuudessa.
Kuva: Amanda Majakulma